"ብዙ የስኳር ድንች ምርት አለን የምንፈልገው ገዢ ብቻ ነው።" ትላለች ሮዛሊና ባሌስቴሮስ በሰሜናዊ ኮሎምቢያ ዳርቻ የምትገኘው ኮረብታማዋ ሞንቴስ ዴ ማርያ ለሮዛሊና የመኖሪያም የመስሪያም ቦታዋ ናት። በዚህ ዓመት ደግሞ ጥሩ ምርት አግኝተዋል፤ ነገር ግን የግዢ ፍላጎቱ አነስተኛ ስለሆነ ምርቱ ከወዲሁ መበስበስ ጀምሯል። እናም ማህበረሰቡ ዩ ቲዩብ ባሉ ማህበራዊ ድረ-ገፆች የሽያጭ ጥሪ ማሰማት ጀምሯል። "ድንች ስኳራችንን በመሸመት እንድትረዱን እንጋብዛለን።" ትላለች አርሶ አደሯ በኮሎምቢያ ዝናን ባተረፈው የ40 ሰከንድ ቪዲዮ። '' ለመገጣጠሚያ ህመም ፣ለሆድ ድርቀትና በማረጫ ወቅት በጣም ጠቃሚ ምግብ ነው።" በማለት ሌሎች የስራ ባልደረቦቿም ምርቶቻቸውን ያስተዋውቃሉ። የፎቶው ባለመብት, Fundacion Semana / YouTube የምስሉ መግለጫ, የኮሎምቢያ ሴት አርሶአደሮች በዩቲዩብ ምርቶቻቸውን እያስተዋወቁ ነው የ32 ዓመቷና የ 5 ልጆች እናት የሆነችው አርሶአደር አይናጉል አብድራህማኖቫም በማዕከላዊ ኪርጊስተን በሚገኘው ተራራማ መንደር በሚገኝ የሴቶች ራስ አገዝ ቡድን ታቅፋለች። "በተከላውም ሆነ በጠብታ መስኖ አጠቃቀም ብዙ አግዘውኛል" ትላለች ። ከዚህ ቀደም በእርሻ መሬቷ እንደማይለሙ የምታስባቸውን ቲማቲም፣ ኪያርና ካሮት ታመርታለች። በሰሜናዊ ላኦስ ደግሞ ወይዘሪት ቪዬንግ በእንጉዳይ ምርት ገቢ ኑሮዋንም ትመራለች። ማህበረሰቡ የጫካ እንጉዳዮችን ለምግብ ፍጆታ የመሰብሰብ ልምድ ነበረው። ወይዘሪት ቪዬንግና ሌሎች ጎደኞቿ በአካባቢው ለገበያ የሚቀርብ እንጉዳይን የማልማት ስልጠና ከወሰዱ በኋላ ግን ነገሮች መቀየር ጀመሩ። የፎቶው ባለመብት, FAO / Oscar Castellanos የምስሉ መግለጫ, ቪንግ በግብርናና ብዝኃ ሕይወት ፕሮጀክት የእንጉዳይ ልማት ቲክኒኮችን ተምራለች የታዳጊ ሀገራት ሴቶች ከግብርና የሰው ኃይል በአማካይ 43 በመቶውን ይሸፍናሉ። ባለፉት ሁለት አስርት ዓመታት ደግሞ ባለሙያዎች በግብርና ሴቶች ከዚህ በተሻለ የሚሳተፉበትን ሂደት አስተውለዋል። የግብርና ስራ ወደ ሴቶች እየተሸጋገረ ስለመሆኑ አሳማኝ ማስረጃዎች እንዳሉ በ2016 የወጣው የተባበሩት መንግስታት የምግብና የእርሻ ድርጅት (ፋኦ) ሪፖርት ያመለክታል። ምናልባትም ወንዶች ከግብርና ስራዎች እየወጡ ስለሆነ አሊያም ሴቶች በዘርፉ በሚገኙ ተግባራት እየተሳተፉ ስለሆነ ሊሆን ይችላል። ዓለም አቀፉ የሰራተኞች ድርጅት በ2015 በዓለማችን በኢኮኖሚ በንቃት ከሚሳተፉ ሴቶች አንድ አራተኛ የሚሆኑት በግብርና የተሰማሩ እንደነበሩ ይገልጻል። ይሁንና ይህ አሃዝ በዓለም አቀፍ ደረጃ ሲታይ እንደየአካባቢው ሁኔታ ልዩነት ያሳያል። አነስተኛ ገቢ ባላቸው ሃገራት ግብርና ከፍተኛውን የስራ እድል ቢፈጥርም ከፍተኛ ገቢ ባላቸው ግን ሴቶችም ሆኑ ወንዶች ወደ ኢንዱስትሪ ወይም ወደ አገልግሎት ዘርፍ ያመዝናሉ። ታዲያ ለውጡ የሚታየው የት ነው?
